पटना, 10 नवम्बर (हि.स.)- भाकपा - माले से संबद्ध अखिल भारतीय खेत व ग्रामीण मजदूर सभा (खेग्रामस) के धीरेन्द्र झा ने आरोप लगाया कि मोदी राज में गांव और गरीबों की स्थिति बद से बदतर हुई है तथा नोटबंदी ने कृषि मजदूरों व गरीब किसानों और ग्रामीण अर्थव्यवस्था पर काफी नकारात्मक असर डाला है । खेग्रामस की आगामी 19-20 नवंबर को जहानाबाद में होने वाले दो दिवसीय छठा राष्ट्रीय सम्मेलन की तैयारियों की समीक्षा करने के बाद श्री झा ने शनिवार को यहाँ कहा कि देश में बेरोजगारी चरम पर है और एक बार फिर भूख से हो रही मौतों में बढ़ोत्तरी हुई है । भाजपा शासित झारखंड में अब तक भूख से कई मौतों का उदाहरण देते हुए उन्होंने कहा कि देश को लूटने वाले विदेश भाग जा रहे हैं और भगोड़ों को सरकारी संरक्षण देने का खेल चल रहा हे । उन्होंने कहा कि इन संकटों का बोझ गांव, गरीबों और मजदूर-किसानों पर लाद दिया गया है । बिहार में आज गरीबों को जमीन देने की बजाए भाजपा-जदयू राज में उन्हें हर जगह से उजाड़ा जा रहा है । श्री झा ने कहा कि इन सभी मुद्दों के अलावा अलावा देस – परदेस में मजदूरों की सुरक्षा व सम्मान की गारंटी हेतु केंद्रीय कानून बनाने, सबों के लिए राशन-रोजगार व पेंशन की गारंटी देने , बच्चे- बच्चियों के लिए समान व गुणवत्तापूर्ण शिक्षा की व्यवस्था करने सम्बन्धी मांगों को प्रमुखता से उठाया जाएगा ।उन्होंने कहा कि सम्मेलन से केंद्र की मोदी सरकार तथा बिहार की भाजपा-जदयू सरकार के खिलाफ निर्णायक संघर्ष किया जाएगा । हिन्दुस्थान समाचार / रजनी /अरुण